Növekedés a kegyelemben VII.
Növekedés a gyülekezetben: buktatók és segítségek
A hívők közössége, a gyülekezet elengedhetetlen a lelki növekedéshez – ez volt az elmúlt bibliaóránk megállapítása. Azonban ez nem történik automatikusan. Mint ahogy a bibliaolvasás, az imádkozás, a szolgálat vagy a bizonyságtétel tettei sem tesznek önmagukban keresztyénné vagy érett keresztyénné, úgy a gyülekezethez tartozás nem csupán egy kipipálandó elem azon a listán, amitől menni fog a keresztyén élet. Csupán attól, mert egy gyülekezet tagja vagy, nem leszel hithős.
Mert ha csupán a gyülekezetbe járás garantálná a növekedést, akkor nem fordulhatna elő az, hogy gyülekezetek megtévednek, hátat fordítanak az igaz tanításnak vagy lelkileg halottá válnak. Ám sajnos mégis hallunk ilyen dolgokról. Miért van ez?
Azért, amit már az előbb is mondtunk: a lelki növekedés nem automatikus. Vagy mondjam máshogy: a fejlődésben nem lehetünk passzívak. Nem növekedünk csak azért, mert ott vagyunk a gyülekezetben. Isten nem csupán gyülekezetbe helyez, hanem ott feladattal is lát el. Isten mindannyiunkat másoknak szolgáló keresztyénként akar látni. Ennek érdekében felruházott lelki ajándékokkal. De az ajándékok mennyiségénél vagy mértékénél fontosabb az, ahogyan e szolgálatokat végezzük.
„12Öltsetek magatokra azért – mint Isten választottai, szentek és szeretettek – könyörületes szívet, jóságosságot, alázatosságot, szelídséget, türelmet, 13elszenvedve egymást és kölcsönösen megbocsátva egymásnak, ha valakinek valaki ellen panasza volna – amint Krisztus is megbocsátott nektek, ti is úgy tegyetek. 14Mindezek fölé pedig öltsétek fel a szeretetet, amely a tökéletesség köteléke.” (Kol 3,12-14)
Különösen az utolsó versre koncentrálnék, hiszen az jól összesíti az előtte lévő kettő mondanivalóját: „öltsétek fel a szeretetet, amely a tökéletesség köteléke.” A szeretet az a kötél, amely a különböző emberekből álló gyülekezetet képes összetartani. A másik javáért munkálkodó szeretet az, amely szolgálja mind a mások, mind az én lelki növekedésemet. Az nem növekedik a gyülekezetben, aki nem gyakorolja magát a szeretetben. Az a gyülekezet válik halottá, ahol nincs szeretetet. Hogyan fordulhat ez elő? Mi gátolhatja a szeretet megélését a gyülekezetben – mi gátolja a lelki növekedést?

1. A gyülekezeti élet buktatói

A buktatók három láncolatát különböztethetjük meg. Mint látni fogjuk, ezek szorosan összekapcsolódnak egymással.
Rossz tanítás. Először is gátolja a lelki növekedést a hamis tanítás. Ha az Újszövetség legproblémásabb gyülekezeteire gondolunk, minden esetben megfigyelhető a hamis tanítók jelenléte. A legsúlyosabb helyzetben lévő gyülekezettrió Pál apostol életében a korinthusi, galata és kolossé gyülekezet volt. És figyeljük meg, mit olvasunk a nekik írott levelekben!
„13Mert az ilyenek hamis apostolok, álnok munkások, akik Krisztus apostolainak adják ki magukat. 14Nem is csoda, hisz maga a Sátán is a világosság angyalának adja ki magát. 15Nem meglepő tehát, ha szolgái is az igazság szolgáinak adják ki magukat, akiknek végük cselekedeteik szerint lesz.” (2Kor 11,13-15 vö. még 2,17)
„6Csodálkozom, hogy attól, aki titeket Krisztus kegyelme által elhívott, ilyen hamar más evangéliumhoz pártoltok, 7holott nincs más, de némelyek megzavarnak titeket, és el akarják ferdíteni Krisztus evangéliumát.” (Gal 1,6-7)

„8Vigyázzatok, hogy rabul ne ejtsen titeket valaki bölcselkedéssel és üres megtévesztéssel, amely emberi hagyományokon és a világ elemi tanításain alapul, és nem Krisztus szerinti.” (Kol 2,8)
A hamis tanítás elvág az evangéliumtól, elvág Krisztustól. Ahol nincs helyes tanítás, ott biztos, hogy nem lehet szó a szeretet helyes megéléséről, hiszen a szeretet Krisztust példázza, és erejét az evangéliumból meríti. 
A hamis tanítás nem homogén, nagyon sok formában megjelenhet. Ha tovább gondolkozunk a hamis tanításokról, általában három fő csoportba sorolhatjuk őket.
1. Hamis tanítás. A legkirívóbbak azok a tanítások, amelyek magvában nyíltan igeellenes gondolatot találunk. Bibliai példaként említhetjük a galata gyülekezetbeli tanítókat, akik szerint a körülmetélkedés elengedhetetlenül szükséges az üdvösséghez. Modern korunk szektái ide tartoznak, beszéljünk a Mormonokról vagy a Jehova tanúiról. 
2. Egyensúly nélküli tanítás. Kicsit körmönfontabbak azok a tanítók, akik ugyan helyes dologból indulnak ki, ám azt más bibliai tanítások rovására eltúlozzák, és ilyen módon a Szentírás igazságainak egyensúlyát megbontják. A korinthusiak például fennen hirdették a szabadságot, hivatkozva arra, hogy Krisztus szabaddá tette őket. Ám e szabadságot teljesen elferdítették, egészen addig, hogy már a paráznaságot is a szabadság alá sorolták (1Kor 6,13-20). Hasonlóan egyensúly nélkülivé vált a modern világban a szeretet vagy a tolerancia hangsúlyozása akár keresztyének között is, és arról az igei alapelvről, hogy „a szeretet nem örül a hamisságnak” teljesen elfeledkeztek. 
3. Helyes gyakorlat nélküli tanítás. De még ennél is tovább mehetünk. Hiszen a Szentírásban a helyes tanítás sosem csak intellektuális dolgokat jelentett, hanem mindig magában foglalta a helyes életet is. Ahogy a régiek mondták: ortodoxia (helyes tanítás) nincs ortopraxia (helyes gyakorlat) nélkül. Az Úr Jézus például a farizeusokat nem elméleti szinten, hanem a mindennapi élet gyakorlataiban feddte meg. Vagy ott van Péter apostol, aki apostolként Krisztus evangéliumát hirdette – ám Galáciában mégis rossz példát mutatott, amikor nem vállalt közösséget a pogányokból lett hívőkkel. Vagyis egy tanító vagy mozgalom megítéléséhez nem elég, ha csupán a tanbeli hitvallását ismerjük, látnunk kell, hogy az élet gyakorlati dolgaira milyen alkalmazásokat ad – ha ad egyáltalán. 
Mindezekből nyilván látható, hogy a helyes tanítás nem kis dolog. Legyen szó tanbeli tévedésről, túlzásról vagy helytelen gyakorlatról – a hamis tanításokkal való küzdelem a keresztyén gyülekezetben újra és újra napirenden van. A Sátán törekszik elszórni a konkolyt oda, ahová az Emberfia már a magot elvetette. Rengetet új mozgalom, tanítás van jelen akár keresztyén berkekben is, és az újdonságnak van egy varázsa. Sajnos keresztyénként is megtévedhet valaki, különösen, ha életében van valami nyomorúság vagy megoldatlan probléma. Ilyen elkeseredett helyzetben nagy a kísértés, hogy nyomorult állapotát a jelenlegi helyzetének vagy gyülekezetének tulajdonítsa, és gyorsan odaforduljon az újhoz, az izgalmashoz, a lelkibbhez. Ilyenkor az ember sokkal kevésbé kritikus az új tanításokkal szemben, hiszen azok a reményt ígérik neki: „ha engem követsz, megszabadulsz!”
Hogyan ismerhetők fel a tanítások? Hát, gyümölcseikről mindenképpen. A Szentírás egészének bizonyságtétele azt mutatja, hogy a hamis tanítások bezárják szívünket az olyan keresztyének felé, akiktől addig rengeteg jót kaptunk, és sokat segítettek nekünk. A zsidók szívében felnövekvő elégedetlenkedés, és a megjelenő hamis tanítók Mózes ellen hangolták őket – pedig Mózes élete utolsó negyven évét arra szánta, hogy szelíden, türelemmel, szeretettel vezesse őket! A Korinthusban, Galáciában és Kolosséban lévő tanítók szavai Pál ellen lázították a gyülekezetet.
Tehát kedves budapesti gyülekezet, jegyezzük meg: az igaz tanítás sosem buzdít szeretetlenségre. Még ha fel is fed helytelen dolgokat, de az igaz tanítás nem hangol, nem lázít mások ellen. Az igaz tanítás nagyobb alázatra, őszinteségre, szolgálatra buzdít. Jó, ha gyanakodunk azokra, akik szavaikkal vagy tanácsaikkal elidegenítenek azoktól, akik régóta segítették lelki életünket.
Felfuvalkodás. A lelki növekedés másik gátja a felfuvalkodás. Természetesen ez szorosan összekapcsolódik az előzővel. Saját rövid élettapasztalatom is azt mutatja, hogy nem sok minden van, ami jobban képes felkelteni az ember büszkeségét, mint a helytelen tanítás. Ez volt a korinthusi gyülekezet igazi problémája. Ahogy vasárnaponként most a korinthusi levelet tanulmányozzuk, felfigyelhettünk arra, hogy mindegyik gyülekezetbeli bűn mögött ott volt valamilyen mértékben a büszkeség. A büszkeség miatt a korinthusiak elhajlottak az evangélium egyszerűségétől (1Kor 1-2), és inkább a világ szerinti bölcsességet és ékesenszólást méltatták. A büszkeség miatt pártoskodtak (1Kor 3), vezetőik ellen fordultak (1Kor 4), megtűrték a bűnt a gyülekezetben (1Kor 5) – és még folytathatnánk. 
Kedves budapesti gyülekezet, óvakodjunk a büszkeségtől! A büszkeség megjelenhet abban, hogy túl sokra tartom magam (nem teljesen romlott embernek az evangéliumnak megfelelően), hogy a sok ismerettel kérkedek (elfeledkezve arról, hogy Isten nem az ismeretszerzést adta elénk, mint célt, hanem az ismereteink gyakorlatba ültetését) vagy hogy magamat másokhoz hasonlítva jobbnak gondolom (pedig Krisztus példája arra tanít, hogy a másikat tartsuk különbnek magunknál). 
Bűnben való megmaradás. A gyülekezetbeli szeretet megélésnek harmadik akadálya a szentség hiánya, vagyis a bűnben való megmaradás. Ez könnyen fakadhat a büszkeségből, hiszen a korinthusiak esetében azt láttuk, hogy „kérkedtek” és „dicsekedtek”, mert azt gondolták, hogy más bűne őket nem érinti – és ezért nem vetették ki a meg nem térő bűnöst maguk közül. 
Kedves budapesti gyülekezet, meg kell értenünk, hogy mennyire harcolnunk kell a bűnben való megmaradás ellen és a személyes és gyülekezeti szentségért! Az Igéből azt tanuljuk, hogy Isten a szeretet (1Jn 4,8), és azt, hogy Isten nem lehet közösségben a bűnnel (Hab 1,13; Zsolt 5,4-5). Vagyis ha mi viszont közösségben vagyunk a bűnnel, akkor nem lehet közösségünk Istennel. Ha pedig nem lehet közösségünk Istennel, akkor szeretni se fogunk tudni. Nem véletlen, hogy még azelőtt, hogy Pál a gyülekezetben lévő szeretetkapcsolatról tanítana a Kolossé 3-ban, előtte a személyes szentségről beszél (Kol 3,5-11).
2. Mit tegyél, hogy a gyülekezet közösségét az épülésedre használd?

Most tegyük fel ellenkező oldalról is a kérdést: mit tehetünk, hogy ne gátoljuk, hanem elősegítsük a szeretet megélését a gyülekezetben? Hogyan éljünk lelkünk hasznára Isten szentjeinek közösségében? A rövid válasz így hangzik: tárd ki a szívedet!

„11A mi szánk megnyílt ti néktek, korinthusiak, a mi szívünk kitárult. 12Nem mi bennünk vagytok szorosságban, hanem szorosságban vagytok a ti szívetekben. 13Viszonzásul (mint gyermekeimnek szólok) tárjátok ki ti is szíveteket.” (2Kor 6,11-13)

Mit jelent ez a gyakorlatban?
Békélj meg Istennel! A szív kitárása, a mások felé való szűkkeblűséggel való felszámolás mindenek előtt az Istennel való kapcsolatban leledzik. Ahogy János apostol is mondja: „Erről ismerhetők meg az Isten gyermekei és az ördög gyermekei: aki nem cselekszi az igazságot, az nincs Istentől, és az sem, aki nem szereti a testvérét.” (1Jn 3,10) Ha bűnben élünk, és nem az igazságot cselekedjük vagy ha nem szeretjük testvéreinket, akkor nem lehetünk Istennel közösségben. Mit tehetsz, ha mégis ezt tapasztalod az életedben? Mit tehetsz, ha bűnt vagy szeretetlenséget látsz?
„1Én fiacskáim, ezeket azért írom néktek, hogy ne vétkezzetek. És ha valaki vétkezik, van Szószólónk az Atyánál, az igaz Jézus Krisztus. 2És ő engesztelő áldozat a mi vétkeinkért; de nemcsak a mienkért, hanem az egész világért is.” (1Jn 2,1-2)

Vagyis, el kell mélyülnünk újra a kegyelemben. Lásd nagynak a bűneidet, és ezzel párhuzamosan lásd meg, hogy milyen nagy szükséged van Krisztusra! Lásd meg, hogy mennyire nem érdemled ápoló, gondoskodó szeretetét. Lásd meg, hogy ha Krisztus befogadta a te keresztyén testvéredet, akkor te nem mondhatod neki, hogy nincs számára hely a szívedben! Borulj le Isten előtt bűnbánatban, és állj fel a kegyelem miatti hálával.
Nyiss mások felé őszinteségben! A szív kitárása továbbá megjelenik az őszinteségben is. A gyülekezet közössége az a hely, ahol lehetsz gyenge, és elismerheted nyomorultságaidat. Hiszen a gyülekezetben ugyanolyan bűnös, gyenge és nyomorult emberek vannak, mint te. Pál, az apostol nem  szégyellte bevallani gyengeségeit még azon gyülekezetek előtt sem, akik őt megvetették. Azt mondja magáról, hogy „nyomorult ember” (Róm 7,24), vagy hogy „erőtlenség, félelem és nagy rettegés közt jelentem meg ti köztetek” (1Kor 2,3). Ne félj magadról beszélni, kérdéseidet feltenni, akár bukásaidat megosztani. Mert alázatos lenni. Az alázat pedig az őszinteséggel kezdődik.
Kövesd a szeretetet! Harmadszor pedig kövesd a szeretetet! A bűnbánat és őszinteség szükségszerűen szerető életben folytatódik tovább. 
„12Öltsetek magatokra azért – mint Isten választottai, szentek és szeretettek – könyörületes szívet, jóságosságot, alázatosságot, szelídséget, türelmet, 13elszenvedve egymást és kölcsönösen megbocsátva egymásnak, ha valakinek valaki ellen panasza volna – amint Krisztus is megbocsátott nektek, ti is úgy tegyetek.” 

Gondolkodj el ezeken az igeverseken. Isten a növekedést azoknak ígéri, akik szeretet által építik a gyülekezetet. A szeretet jelenti a gyengék és érdemtelenek iránti könyörületességet, jóságot, alázatot, szelídséget, türelmet és megbocsátást. Ez igék röntgenkészülékén átvilágítva milyen a te életed? Miben akarsz változni, hogy lelkileg növekedhess? Ámen.

